Oud en jonk word fiks by parkrun | News24
Oud en jonk word fiks by parkrun
Hulle sê somerlywe word in die winter gemaak, maar vir diegene wat dié winter slap gelê het, is dit nou tyd om die wintervetjies te laat wegsmelt en jou lyf vir die somer reg te ruk.
Met die lente wat aangebreek het en temperature wat geleidelik warmer word, kom Kimberley se gemeenskap nou stadig maar seker uit hibernasie gekruip en word meer mense by die weeklikse Kimberley-parkrun verwag.
Volgens Hermien Lamprecht, ’n organiseerder van die parkrun, is dit gratis om deel te neem en jonk en oud, vinnig en stadig, is welkom.
Lamprecht sê: “Paul Sinton-Hewitt, die stigter van park­run, het eenkeer gesê die idee agter parkrun was om dit so inklusief as moontlik te maak.
“By die parkrun spoor vreemdelinge mekaar aan om hul beste te doen. Dit is ook ’n plek waar vreemdelinge vriende raak,” sê Lamprecht.
Die eerste Kimberley-park­run wat op 23 Maart 2015 met net 157 drawwers en stappers begin is, het gegroei met onlangse park­runs wat meer as 400 mense getrek het. Saterdag (15/09) sal die Kimberley-parkrun vir die 185ste keer gehou word.
Die Kimberley-parkrun begin stiptelik om 07:00 naby die hoofingang na die wildsplaas en volg die hoofgrondpad na die plaas. Genoeg veilige parkeerplek is beskikbaar.
Deelnemers moet hulle eenmalig by http://www.park­run.co.za/register registreer.
Tye van deelnemers word weekliks op die webtuiste publiseer.